Termékek és szolgáltatások 2013-ban

Az EASO tevékenysége öt kiemelt területre osztható: folyamatos támogatás, külön támogatás, sürgősségi támogatás, információs és elemzési támogatás, harmadik országok támogatása. Folyamatos támogatás: A képzés terén: a Hivatal szervezett 13 oktatóképzést, kidolgozott 3 új képzési modult, felfrissített 6 már meglévő modult, kidolgozott két képzési kézikönyvet és kifejlesztett egy „képzési kabint” (Training Cockpit), kidolgozott egy új tanulási utat, éves didaktikai szemináriumot tartott, két találkozót szervezett a képzési nemzeti kapcsolattartó pontok, illetve egy találkozót a képzési referenciacsoport számára. Az EASO a menekültügyi eljárások és döntések minőségével kapcsolatos munkája keretében kidolgozta az EASO minőségi mátrixát, megszervezett négy tematikus, a gyakorlati együttműködésre irányuló találkozót, és egy találkozót a nemzeti kapcsolattartó pontok számára a minőségről. A származási országra vonatkozó információk (COI) témaköreiben az EASO elfogadta a COI hálózati megközelítését, létrehozott három külön COI-hálózatot Szíriáról, Szomáliáról és Pakisztánról, a közös európai COI-portálon keresztül 2108 új COI-dokumentumot tett elérhetővé, szervezett két találkozót a közös portál nemzeti adminisztrátorainak, két találkozót a stratégiai COI hálózat számára, valamint tíz országspecifikus műhelytalálkozót és szemináriumot. Az EASO ezenkívül összehasonlító elemzést készített a Nyugat-Balkánról, és képzést tartott a COI portáljáról. A kísérő nélküli kiskorúakat illetően az EASO kiadott egy EASO age assessment practice in Europe („Az EASO életkor-meghatározási gyakorlata Európában”) c. kiadványt, szervezett négy gyakorlati együttműködési találkozót és egy éves konferenciát a kísérő nélküli kiskorúakról, valamint kutatást végzett a családtagok felkutatásának témakörében. Az EASO frissítette azon nyelvek listáját, amelyekről a tagállamokban közvetlen fordítás lehetséges, részt vett az emberkereskedelmet érintő megbeszéléseken a bel- és igazságügyi területen működő ügynökségekkel, és erősítette együttműködését a bíróságok és törvényszékek tagjaival. Külön támogatás: Az EASO külön támogatást nyújtott Svédországnak és Olaszországnak. Svédország esetében az EASO speciális képzést tartott két EASO modulról, míg Olaszország esetében egy 45 támogató tevékenységet magában foglaló speciális támogatási terv végrehajtásához járult hozzá. Tíz támogató csoportba osztva 25 szakértő kiküldésére került sor, akik hat tematikus műhelyfoglalkozást tartottak a Dublini Egyezmény és a COI témájában, feltérképezték Olaszország fogadórendszerét, és képzést tartottak az olasz igazságszolgáltatás dolgozóinak. Az EASO emellett szervezett két gyakorlati együttműködési találkozót az áttelepülésről, részt vett az éves áttelepülési fórumon, akárcsak a földközi-tengeri munkacsoportban, amelyen belül nyolc tevékenység az EASO-nak jutott. Sürgősségi támogatás: Az EASO sürgősségi támogatást nyújtott Görögországnak és Bulgáriának, 25 menekültügyi támogató csoportban 49 szakértőt mozgósítva. Sor került egy EASO-UNHCR projekt végrehajtására a Görögországban folyamatban lévő ügyek feldolgozása terén, valamint a Frontex-szel közösen egy sürgősségi gyakorlatra a román-magyar határon. Az EASO három találkozót szervezett a menekültügyi intervenciós szakértői állomány nemzeti kapcsolattartó pontjai számára. Információs és elemzési támogatás: Az EASO közzétette éves jelentését az uniós menedékügy 2012-es állapotáról, három negyedéves menekültügyi jelentést és tizenkét havi menekültügyi jelentést. A Hivatal ezenkívül kidolgozta az uniós menekültügyi helyzettel kapcsolatos korai előrejelző és felkészültségi rendszerének II. szakaszát. Harmadik országok támogatása: Az EASO elfogadta a külügyi stratégiát, részt vett a prágai folyamatban, a Tunéziával, Marokkóval és Jordániával kötött uniós mobilitási partnerségben, valamint a migrációról, a mobilitásról és a biztonságról Jordániával folytatott párbeszédben. E három ország 2013 decemberében az Európai Szomszédsági és Partnerségi Eszköz keretében elfogadott egy projektet. Ezenkívül az EASO két gyakorlati együttműködési találkozót is szervezett, egyet az áttelepítésről, egyet pedig a közös európai menekültügyi rendszer külső dimenziójáról, és részt vett a Technikai Segítségnyújtási Információcsere (TAIEX) eszköz két műhelytalálkozóján. Ami az EASO saját szervezeti kérdéseit illeti: a Hivatal négy igazgatótanácsi ülést tartott, elfogadott három igazgatótanácsi határozatot, együttműködési megállapodást írt alá az ENSZ Menekültügyi Főbiztosságával és az EU Alapjogi Ügynökségével, megtartotta harmadik konzultációs fórumát, és különböző témákban konzultált a civil társadalom képviselőivel. Az EASO elfogadta 2014–2016-os többéves munkaprogramját. Ezenkívül az Európai Bizottság 2013-ban hatásértékelést végzett az EASO menekültügyi gyakorlati együttműködésére és a közös európai menekültügyi rendszerre nézve.